Oudkaptein, bende gevonnis ná R104 miljoen-rooftog | Maroela Media
Oudkaptein, bende gevonnis ná R104 miljoen-rooftog
Die hooggeregshof in Delmas het 13 mense, onder wie 'n voormalige polisiekaptein wat 'n speurder in diens van die Valke was, Vrydag gevonnis in verband met 'n reuserooftog van meer as R104 miljoen.
Kapt. Dineo Lucy Sekgotodi, woordvoerder van die Valke in Mpumalanga, het gesê al die beskuldigdes is Donderdag in dieselfde hof skuldig bevind op aanklagte van sameswering om te roof, roof, vier aanklagte van ontvoering en kwaadwillige saakbeskadiging. Van die beskuldigdes is ook skuldig bevind aan aanranding met die doel om ernstig te beseer.
Die beskuldigdes het die aand van 13 April 2014 by die kontantdiens SBV se depot in eMalahleni (Witbank) opgedaag en hulself onderskeidelik as kollegas van SBV se hoofkantoor en polisiebeamptes voorgestel. Hulle het aangevoer hulle moet van die werknemers ondervra, waarna die perseel oopgesluit is en die beskuldigdes die werkers oorval het. 'n Gespesialiseerde industriële boor is gebruik om die kluis oop te kry.
Van die werknemers is in motors ingeboender en na onbekende punte geneem. Die beskuldigdes het die R104 440 845,50 wat hulle tydens die voorval gesteel het na 'n huis in Bronkhorstspruit geneem waar hulle dit onder mekaar verdeel het.
Die beskuldigdes is in die maande daarna in hegtenis geneem. Bhekane Welcome Gcabashe, die voormalige polisiekaptein, was die baasbrein agter die rooftog. Tydens die verhoor het 61 getuies getuig.
Daar was aanvanklik 15 verdagtes. Een van die verdagtes is intussen vermoor terwyl 'n ander verdagte vrygespreek is.
Onder die ander beskuldigdes is nog twee polisiebeamptes. Al die beskuldigdes is tydens die verhoor op borgtog van tussen R5 000 en R50 000 vrygelaat behalwe een van die beskuldigdes wat borgtog geweier is.
Daar is tydens die ondersoek beslag gelê op eiendom en ander bates van R15 miljoen.
Die bende is deur regter Bert Bam elk gesamentlik tot 48 jaar tronkstraf gevonnis. Die vonnisse word gelyklopend uitgedien. Hulle is effektiewelik tot 20 jaar tronkstraf elk gevonnis.
Delmas Die Valke Mpumalanga
Drie kinders versmoor in huis
Man op wildsplaas deur leeus verskeur
Ek sou dink 48jaar effektief is meer gepas. Soos sake nou staan is die lot op parool in 2027
Mooi dis hoe straf uitgederl word
Daar is dus net sowat R15m terug gekry. Die res van die geld moet tog êrens wees.
jammer vir die eerlike polisie, hier sit ons weer met 'n geval van hoe polisie mense wat die hele polisie mag se naam deur die modder sleep, 8miljoen elk, wat 'n maklike manier van geld maak
Die vraag is nog steeds wat van die oorblywende R100mijoen geword het? Kon die polisie dit regtig nie opspoor nie?